
REPUBLIKA HRVATSKA 
Općinski sud u Osijeku 
31 000  Osijek
Europska avenija 7
                                                                               Poslovni broj: P Ob-542/2025-26


U  I M E  R E P U B L I K E  H R V A T S K E

P R E S U D A 
							
 
 Općinski sud u Osijeku, po sutkinji Jadranki Oroz, u pravnoj stvari tužiteljice K. K., OIB: …, iz B., …, protiv tuženika V. Š., OIB: …, iz B., …, boravište O., …, uz sudjelovanje mlt. T. Š., OIB: … i mlt. M. Š., OIB: …, obje zastupane po posebnoj skrbnici D. V., dipl. iur. Centra za posebno skrbništvo, Podružnica O.,  radi izmjene odluke o roditeljskoj skrbi, nakon održane i zaključene glavne rasprave 24. rujna 2026., sa koje je javnost isključena, u nazočnosti tužiteljice i tuženika, a u odsutnosti posebne skrbnice, objavljene dana 29. listopada 2026., 


p r e s u d i o  j e


I. Mijenja se Plan o zajedničkoj roditeljskoj skrbi od 3. rujna 2024. odobren rješenjem Općinskog suda u Osijeku poslovni broj … od …. na način da će:

        -   zajednička djeca stranaka mlt. T. Š., OIB: … i mlt. M. Š., OIB: …, i dalje stanovati s majkom K. K., OIB: …, na njezinoj adresi stanovanja u B., …, te će majka K. K. djelomično samostalno ostvarivati roditeljsku skrb nad mlt. djecom T. i M. Š. i to u dijelu odlučivanja o zdravstvenoj skrbi i liječenju djece, dok će u preostalom dijelu  roditelji roditeljsku skrb ostvarivati zajednički, 

         -   zajednička mlt. djeca stranaka T. Š. OIB: … i mlt. M. Š., OIB: …, će s ocem V. Š., OIB: …, iz B., …, boravište O., …, ostvarivati osobne odnose na slijedeći način:
         
              utorkom i četvrtkom od 16:30 do 21:00 sat na način da će otac doći po djecu na adresu stanovanja sa majkom i vratiti ih na istu adresu, a ukoliko otac zbog spriječenosti ne bude u mogućnosti doći po djecu i vratiti ih, djecu će na njegovu adresu odvesti majka i doći po njih; 
            
              svaki drugi vikend od petka u 18:00 sati do nedjelje u 18:00 sati i to neprekinutim slijedom, s tim da će prvi vikend u godini djeca provesti sa ocem; 
          
             vjerske blagdane Božić i Uskrs koji traju dva dana, Badnjak će ove 2026. godine provesti sa majkom, a Božić sa ocem, slijedeće 2027. godine će Badnjak provesti s ocem, a Božić s majkom i dalje naizmjenično, dok će Uskrs 2027. godine provesti sa majkom, a Uskrsni ponedjeljak s ocem, dok će 2028. godine Uskrs provesti s ocem, a Uskrsni ponedjeljak s majkom, i dalje naizmjenično, te polovicu zimskih, proljetnih i ljetnih praznika sa ocem, a polovicu s majkom, a ostale neradne dane po dogovoru roditelja i u skladu sa željama djece; 

          -   svaki roditelj je ovlašten samostalno organizirati turistička putovanja mlt. djece T. Š. i M. Š. u inozemstvo za vrijeme dijela školskih praznika, tijekom kojeg se djeca nalaze kod tog roditelja, a bez potrebe za posebnom suglasnošću drugog roditelja; 

           - svaki roditelj tijekom svake školske godine može samostalno putovati sa mlt. djecom T. Š.  i M. Š. u inozemstvo i to najviše tri nastavna dana izostanka iz škole, a bez suglasnosti drugog roditelja, s tim da su roditelji jedno drugo dužni pravovremeno obavijestiti o planiranom putovanju s djecom 7 dana prije putovanja.

II.       Nalaže se tuženiku i ocu V. Š., OIB: …, da za uzdržavanje svoje djece mlt. T. Š., OIB: … i mlt. M. Š., OIB: …, umjesto dosadašnjeg iznosa od po 150,00 eura mjesečno za svako dijete,  doprinosi iznos od po 250,00 eura (slovima: dvijestotinepedeseteura) mjesečno, za svako dijete pojedinačno, počev od listopada 2026., pa ubuduće dok za to budu postojali zakonski uvjeti, s tim da dospjele obroke plati odjednom u roku 15 dana, a dospijevajuće do 15-og u mjesecu za tekući mjesec, zajedno sa zakonskim zateznim kamatama, koje teku na svaki mjesečni obrok od njegova dospijeća pa do isplate po stopi zatezne kamate koja se određuje, za svako polugodište, uvećanjem referentne stope za tri postotna poena, pri čemu se za prvo polugodište primjenjuje referentna stopa koja je na snazi na dan 1. siječnja, a za drugo polugodište referentna stopa koja je na snazi na dan 1. srpnja te godine, s tim da je referentna stopa kamatna stopa koju je Europska središnja banka primijenila na svoje posljednje glavne operacije refinanciranja ili granična kamatna stopa proizašla iz natječajnih postupaka za varijabilnu stopu za posljednje glavne operacije refinanciranja Europske središnje banke, sve na tekući račun majke i z. z. mlt. djece K. K. broj računa: …, otvoren u … d.d., sve u roku od 15 (petnaest) dana. 
 
III.     Svaka stranka snosi svoj trošak postupka.


Obrazloženje


1. Tužiteljica je dana 26. studenog 2025. podnijela tužbu protiv tuženika radi izmjene odluke o roditeljskoj skrbi. U bitnome navodi da su tužiteljica i tuženik bili u braku koji je razveden Rješenjem o sporazumnom razvodu braka i odobrenju Plana o zajedničkoj roditeljskoj skrbi broj …, prema kojem zajednička mlt. djeca T. Š. i M. Š. stanuju sa majkom na adresi B., …, ostvaruju osobne odnose s ocem tako da s njim provode svaki utorak i četvrtak po tri sata, ovisno o školskim obvezama, te svaki drugi vikend od petka u 19:00 do nedjelje u 19:00 sati, polovicu ljetnih i zimskih praznika provode s ocem, a polovicu s majkom prema dogovoru roditelja, te je tuženik obveznik uzdržavanja za svako dijete u iznosu od 150,00 eura mjesečno, s dospijećem svakog 15. u mjesecu, roditelji zajednički donose odluke koje su bitne za djecu, osobito u vezi sa školovanjem, zdravljem i liječenjem. Tužiteljica predlaže da se utvrdi novi iznos uzdržavanja za svako dijete, usklađen s povećanom plaćom tuženika i s važećom Odlukom o tablici prosječnih potreba djeteta, s dospijećem do 15. u mjesecu, uplatom na račun tužiteljice, da se tužiteljici povjeri samostalna roditeljska skrb u dijelu koji se odnosi na zdravstvenu skrb i liječenje djece, da se promijeni raspored susreta mlt. djece s ocem, te da  se naloži tuženiku da tužiteljici nadoknadi troškove ovog postupka.   

2. Mlt. djeci T. i M. Š. je rješenjem ovog suda broj … od ... imenovan poseban skrbnik u osobi D. V., dipl. iur., Centra za posebno skrbništvo, Podružnica O., a radi zaštite prava i interesa maloljetne djeteta u ovosudnom postupku.

3. Kako bi utvrdio odlučne činjenice, sud je izvršio uvid i pročitao: izvješće o obveznom savjetovanju HZSR, PU B. M. od 21.11.2025. (str. 5 i 6 spisa), rješenje … od ... (str. 7-19 spisa) i ostalu dokumentaciju priloženu spisu.

4. Među strankama je nesporno da je rješenjem općinskog suda u Osijeku poslovni broj … od ... razveden njihov brak, te odobren Plan o zajedničkoj roditeljskoj skrbi od 3. rujna 2024., prema kojem roditelji ostvaruju zajedničku roditeljsku skrb nad mlt. djecom T. i M. Š., koje stanuju sa majkom na njezinoj adresi stanovanja, a s ocem ostvaruju osobne odnose, te je otac obvezan da doprinosi za uzdržavanje djece iznosom od po 150,00 euro mjesečno za svako dijete, uplatom na tekući račun majke i z. z. djece. 

5. Na ročištu održanom 19. svibnja 2026. sud je rješenjem o privremenoj mjeri odobrio maci K. K. samostalno zastupanje mlt. djece T. Š. (rođ. ...) i M. Š. (rođ. ...) prilikom cijepljenja mlt. djece obaveznim cjepivima, koja privremena mjera će trajati do pravomoćnog okončanja ovog postupka  ili do drugačije odluke suda. 

6. Na ročištu održanom 24. rujna 2026. tužiteljica i tuženik su postigli sporazum oko svih spornih pitanja koja se odnose na djecu, te sporazumno predlažu da djeca T. i M. Š. i dalje stanuju s majkom na njezinoj adresi stanovanja u B., …, da roditelji ostvaruju zajedničku roditeljsku skrb osim u odnosu na odlučivanje o zdravstvenoj skrbi i liječenju djece, majka bi u tom dijelu samostalno ostvarivala roditeljsku skrb, a u ostalom dijelu roditeljska skrb bi bila zajednička. Predlažu da se osobni odnosi mlt. djece s ocem ostvaruju utorkom i četvrtkom od 16:30 do 21 sati na način da će otac doći po njih i vratiti ih na adresu stanovanja majke, a ukoliko otac zbog spriječenosti ne bude u mogućnosti doći i vratiti djecu, djecu će na njegovu adresu odvesti majka i doći po njih, kao i svaki drugi vikend od petka u 18 sati do nedjelje u 18 sati i to neprekinutim slijedom s tim da je prvi vikend u godini djeca provode sa ocem, vjerske blagdane Božić i Uskrs koji traju dva dana, Badnjak će ove godine provesti sa majkom, a Božić sa ocem, slijedeće godine će Badnjak provesti s ocem, a Božić s majkom i dalje naizmjenično, dok će Uskrs 2027. provesti sa majkom, a Uskrsni ponedjeljak s ocem, dok će 2028. g. Uskrs provesti s ocem, a Uskrsni ponedjeljak s majkom, i dalje naizmjenično, te polovicu zimskih, proljetnih i ljetnih praznika sa ocem, a polovicu s majkom, a ostale neradne dane po dogovoru roditelja i u skladu sa željama djece. Roditelji sporazumno predlažu da svaki roditelj je ovlašten samostalno organizirati turistička putovanja mlt. djece u inozemstvo za vrijeme dijela školskih praznika tijekom kojeg se djeca nalaze kod tog roditelja, a bez potrebe za posebnom suglasnošću drugog roditelja, kao i tijekom svake školske godine da svaki roditelj može samostalno putovati sa djecom u inozemstvo i to najviše tri nastavna dana izostanka iz škole, a bez suglasnosti drugog roditelja, s tim da su roditelji dužni pravovremeno obavijestiti o planiranom putovanju s djecom 7 dana prije putovanja. Nadalje, suglasno predlažu da otac doprinosi za uzdržavanje mlt. djece umjesto dosadašnjeg iznosa od po 150 eura za svako dijete, doprinosi iznos od po 250 eura za svako dijete počev od listopada 2026. pa ubuduće dok za to budu postojali zakonski uvjeti do 15-og u mjesecu za tekući mjesec na račun majke i z.z. K. K. broj računa: …, otvoren u … d.d., sa pripadajućim zateznim zakonskim kamatama.
	
7. Sud smatra da je ovakav sporazum stranaka i roditelja mlt. djece u najboljem interesu i za dobrobit  mlt. djece T. Š. i M. Š., te u skladu s člankom 3. Konvencije o pravima djeteta, pa je stoga prihvatio sporazum roditelja temeljem odredbe članka 420. Obiteljskog zakona Obiteljskog zakona (Narodne novine"  broj 103/15, 98/19, 47/20, 49/23, 156/23; dalje ObZ-a), te odlučio kao pod I. izreke presude.  

8. Ističe se da se pravo na ostvarivanje i održavanje redovitih međusobnih kontakata između djeteta i roditelja s kojim ne stanuje temelji na članku 4. Konvencije o kontaktima s djecom, jer se samo redovitim međusobnim kontaktima može razviti osjećaj privrženosti i sigurnosti djeteta u odnosu na roditelja s kojim ne živi. 

9.    Nadalje, ostvarivanje osobnih odnosa djeteta i roditelja čini temeljni sadržaj roditeljske skrbi, kako je to propisano člankom 92. ObZ-a, dok prema odredbi članka 95. ObZ-a roditelj koji ne stanuje s djetetom ima pravo i dužnost ostvarivati osobne odnose s djetetom, a roditelj koji stanuje s djetetom ima dužnost i odgovornost omogućivati i poticati ostvarivanja osobnih odnosa djeteta s drugim roditeljem. 

10.    Odredbom članka 119. stavak 1. ObZ-a propisano je da dijete ima pravo ostvarivati osobne odnose s roditeljem s kojim ne stanuje, a roditelj koji ne stanuje s djetetom ima pravo i dužnost ostvarivati osobne odnose s djetetom, neovisno o njegovu pravu na ostvarivanje roditeljske skrbi, dok je stavkom 2. istog zakonskog članka propisano da roditelj i druge osobe koje stanuju s djetetom i skrbe se o djetetu dužne su omogućiti djetetu ostvarivanje osobnih odnosa s roditeljem s kojim ne stanuje, te se suzdržavati od svakog ponašanja koje bi otežavalo ostvarivanje osobnih odnosa djeteta s tim roditeljem. 

11.     Prema odredbi članka 111. ObZ-a roditelji su dužni međusobno razmjenjivati informaciju o djetetu, koja informacija mora biti jasna, brza i usmjerena isključivo na dijete, te ne smiju tu suradnju koristiti radi kontrole drugog roditelja. 

12.      Prilikom procjenjivanja najboljeg interesa mlt. djece sud je, između ostalog, uzeo u obzir pravo djeteta na očuvanje veze s oba roditelja, budući je to ključno za ostvarivanje pravilne emocionalne skrbi koja je osnovna potreba djeteta.     

13.       Upozoravaju se roditelji na dužnost omogućavanja ostvarivanja osobnih odnosa mlt. djece s drugim roditeljem, a u slučaju nepoštivanja navedene obveze moguće je izricanje novčane kazne u iznosu do 3.980,00 eura, zatvorske kazne od jednog dana do šest mjeseci, kao i mogućnost promjene odluke s kojim će roditeljem dijete stanovati (čl. 417. ObZ-a).

14.     Sud je prihvatio i sporazum roditelja vezano za uzdržavanje mlt. djece T. i M. Š. i to iznosom od po 250,00 eura mjesečno za svako dijete pojedinačno, a počev od listopada 2026. pa ubuduće dok za to budu postojali zakonski uvjeti, kao pod točkom II. izreke, smatrajući da je sporazum u interesu, te u skladu s dobrobiti mlt. djece u smislu odredbe članka 426. ObZ-a. Uz doprinos oca jednim dijelom će biti zadovoljene potrebe djece, dok će u preostalom dijelu potrebe zadovoljavati roditelj, odnosno majka kojoj su djeca povjerena na stanovanje svojim radom i brigom kroz čuvanje i odgoj, kao i u materijalnom smislu.

15.    Stoga je sud izmijenio raniji Plan o zajedničkoj roditeljskoj skrbi od 3. rujna 2024. odobren rješenjem Općinskog suda u Osijeku, poslovni broj … od ..., u dijelu koji se odnosi na roditeljsku skrb, ostvarivanje osobnih odnosa s ocem, te u odnosu na  uzdržavanje  mlt. djece, a sve sukladno sporazumu roditelja, vodeći računa prvenstveno o najboljem interesu mlt. djece.

16.     Slijedom iznijetoga, a temeljem odredbi članka 307., 309., 310., 311., 313., 314. i 426. ObZ-a odlučeno je kao u izreci presude.

17.     Odluka o kamatnom potraživanju temelji se na odredbi članka 29. stavak 1. i 2. Zakona o obveznim odnosima („Narodne novine“ broj: 53/91,73/91, 3/94, 107/95, 7/96, 112/99 i 35/05, 41/08, 78/15 i 29/18, 126/21, 114/22, 156/22 i 155/23 - dalje ZOO-a). Naime, dužnik koji zakasni s ispunjavanjem novčane obveze duguje osim glavnice i zateznu kamatu opisanu kao u izreci presude. 

18.     U odnosu na parnične troškove sud je sukladno odredbi članka 366. stavak 1. ObZ-a, a koja propisuje da o troškovima postupka u statusnim stvarima sud odlučuje slobodno vodeći računa o okolnostima slučaja i o ishodu postupka, odlučio da svaka stranka snosi svoje parnične troškove, budući se ovaj postupak vodio u interesu maloljetne djece.

19.       Slijedom navedenog odlučeno je kao u izreci presude. 

U Osijeku, 29. listopada 2026.
                           SUTKINJA                                                                                                                                   
                    JADRANKA OROZ  




UPUTA O PRAVNOM LIJEKU:

Protiv ove odluke nezadovoljna stranka ima pravo žalbe u roku od 15 dana. Žalba se podnosi pisano putem ovog suda nadležnom županijskom sudu.

Za stranku koja je uredno obaviještena o ročištu za objavu presude rok za žalbu teče od dana objave presude, a za stranku koja nije uredno obaviještena o ročištu za objavu presude rok za žalbu teče od dana primitka pisanog otpravka presude.


DOSTAVITI:
1. Tužiteljici
2. Tuženiku
2. D. V., posebnoj skrbnici
· nakon pravomoćnosti  -
4. HZSR, PU B. M.
5. HZSR, PU O.

